**A Zéta Kulturális Egyesület beszámolója   
a 2013-as évről**

**A beszámoló a vezetőség**

**2013. január 29. ülésén készült:**

                                                          A beszámolót a közgyűlés

**2014. február 7-én** jóváhagyta

***Tartalom***

***I. Statisztikai adatok***

***II. A 2013-as év értékelése***

***1.***   ***A vezetőség és közgyűlés munkájának értékelése***

     a) elnökség

     b) felügyelő és ellenőrző bizottság

     c) közbeszerzési bizottság

     d) közgyűlés

***2.Az Egyesület működésével összefüggő változások***

    a) Egységes szerkezetbe foglalt Alapszabály készítése

    b) SZMSZ készítése

    c) Szabályzatok készítése

    d) Művelődési ház működtetésének átvállalása

***3. Pályázatok***

   a) tető pályázat

   b) Technikai eszközök fejlesztése

   c) közösségi tér (belső felújítás)

***4. Kulturális tevékenység***

   a) programok

  b) Művészeti csoportok

     b/1.) Veritas Színpad

         2.) Néptánc csoport

         3.) Hastánc csoport

***5.Gazdasági tevékenység***

        a) Az egyesület bevételi forrásai

        b.) Az egyesület könyvelése

        c) szja 1% összege

***III. 2014 évi tervek***

1. Programok

2. Elnökségi ülések időpontjai

***I. Statisztikai adatok***

Az egyesület taglétszáma: 68 fő: - férfi:  36 fő

                                                        -nő:  32 fő

 teljes jogú tag:         38 fő

 pártoló tag:              30 fő

                                átlag életkor:       34 év

                                iskolai végzettség szerinti megoszlás:

                                               8 általánost még nem végezte el          5 fő

                                               8 általános (jelenleg középiskolás)      12 fő

                                                középiskolai végzettségű:                   42 fő

                                                felsőfokú végzettségű:                          9 fő

                                művészeti csoportban is tevékenykedik:             50 fő

***II. A 2013-as év értékelése***

***1A vezetőség és közgyűlés munkájának értékelése***

**a) elnökség**

Az elnökség a 2013-as évben négy ülést tartott. Ezeken az üléseken összesen 8 határozat született.

Határozott a vezetőség Kellner János felvételéről, a beszámoló tagság elé terjesztéséről, az alapszabály egységes szerkezetbe foglalásának szükségességéről, a működéshez szükséges szabályzatok: SZMSZ, Számviteli politika, Pénzkezelési szabályzat, Selejtezési szabályzat elkészítéséről

Megállapította a balatoni kedvezményeket, és az erdélyi út egyéni hozzájárulásának költségét.

Az Önkormányzattal kötött szerződés értelmében a művelődési ház élére szakembert kellett alkalmazni, ezért megbízták az eddigi igazgatót, Szekeres Jánost. Határoztak a KBSZ, valamint a KBB tagjaira tett javaslatok közgyűlés elő terjesztéséről és elfogadták a tetőépítés ajánlatát

**b) felügyelő és ellenőrző bizottság**

Az elnökségi ülést megelőzően áttekintette az egyesület működésével kapcsolatos ügyrendi tevékenységét, a bizonylatok nyilvántartását, az iratok áttekinthetőségét, rendszerezését, az alapdokumentumok, szerződések, jegyzőkönyvek, jelenléti ívek meglétét. Vizsgálatuk utáni megállapításukat jegyzőkönyvben fogalmazták meg, mely az irattárban nyert elhelyezést. Vizsgálatuk az egyesület működésével kapcsolatos dokumentációt rendben találta.

**c) közbeszerzési bizottság**

    Az elmúlt év folyamán alakult, és a kívánt alkalmak szerint tartotta ülését, szerepük a tetőépítéshez benyújtott pályázatra beadott ajánlatok  során volt jelentős.

    Az egyesület vezetősége a 2013-as évben nagyon sokat fáradozott azért, hogy a változások ne veszélyeztessék a művelődési ház működési rendjét, a tervezett programok lebonyolítását. A vezetőségnek köszönhető a precíz, napra kész nyilvántartás és a működéssel kapcsolatos feladatok napi szinten történő ellátása.

**d) közgyűlés**

Az elmúlt évben 3 alkalommal volt közgyűlés, ezeken összesen 4 határozat született: jóváhagyólag elfogadta az éves beszámolót, a jelenlegi vezetés mandátumát meghosszabbította 5 évre, határozatával elfogadta a KBSZ szabályzatot, és a közbeszerzési bizottság tagjait. A közgyűlés az előterjesztett formában egyhangúan elfogadta az egyesület egységes szerkezetbe foglalt alapszabályát

***2.Az Egyesület működésével összefüggő változások***

**a) Egységes szerkezetbe foglalt Alapszabály készítése**

Nagyon nehéz feladatot jelentett számunkra, hogy Alapszabályunkat átdolgozzuk úgy, hogy az megfeleljen a Civil törvény előírásainak. Az egységes szerkezetbe foglalt Alapszabályt az egyesület elnöke készítette el, melyet a közgyűlés 2013. július 19-én elfogadott. Az elfogadást követően került benyújtásra az Egri Törvényszékhez, ahonnan egyszer visszaküldték számunkra azzal, hogy egyben lehessen látni a változásokat, nem elég külön jegyzékben felsorolni azokat. Ugyanakkor felhívták figyelmünket arra, hogy kérhetjük közhasznú státuszunk megállapítását, természetesen a közhasznúság meglétének feltételét igazoló dokumentumok melléklésével együtt. Ez is elkészült, és 2014. január 6. dátummal elkészült a bírósági végzés, miszerint az egységes szerkezetbe foglalt alapszabályunk elfogadásra került és státuszunk továbbra is közhasznú. Sajnos február 7-én fellebbezés érkezett az Egri Törvényszéktől, melyben mellékelik a Heves Megyei Főügyészség fellebbező levelét, ami felhívja Alapszabályunk hiányosságaira a figyelmet, és a kiegészítésre, módosításra ad számunkra 8 napos határidőt.

**b) SZMSZ készítése**

Ugyancsak elkészült a Szervezeti és Működési Szabályzat, mely az egyesület működésével kapcsolatos teendőket, feladatokat és szabályokat tartalmazza.

**c) Szabályzatok készítése**

Rendkívül fontos, hogy az Egyesület rendelkezzen a működéshez szükséges szabályzatokkal, így elkészült a Számviteli politika, a Pénzkezelési, a leltározási és a Selejtezési Szabályzat is valamint rendelkezünk Közbeszerzési szabályzattal is.

**d) Művelődési ház működtetésének átvállalása**

A 2013-as év legjelentősebb eseménye a művelődési ház 2013. július 1-től történő működtetésének átvállalása volt.  Erről a közgyűlés döntött a 3/2012.(11.09). sz. közgyűlési határozatával. Ez rengeteg feladatot hozott az elnökség, de leginkább az elnök számára. Olyan fogalmakkal, feladatokkal kellett megismerkednünk, amire eddig nem volt szükségünk, amivel eddig nem találkoztunk: munkáltatói jogkör gyakorlása, kinevezés, munkaköri leírások készítése, szerződések megkötése, körültekintőbb, átláthatóbb adminisztráció, nyilvántartás, és minden társadalmi munkában. Mindezek mellett az a szerencsénk, hogy a művelődési ház programjaiban egyesületünk tagsága eddig is közreműködött, úgyhogy a tagság részére ez a változás észrevétlen maradt. Ugyanazokat a feladatokat látja el az általunk működtetett intézmény, mint eddig, ugyanazzal a szakemberrel, aki 1974 októberétől végzi az igazgatói munkát. Tevékenységi körünk bővült, hiszen két Gyöngyösi Középiskolával kötöttünk szerződést arra, hogy diákjaik nálunk is teljesíthetik az IKSZ követelményeit. Az intézmény takarítását a Munkaügyi Központ segítségével közcélú munkások alkalmazásával tudtuk megoldani. Sajnos az ő idejük lejárt, most meg kell próbálni új emberek felvételét. Így tudtunk egy közcélú munkást alkalmazni a TV működtetéséhez, aki az itt töltött idő alatt kiváló szakemberé képezte magát.  Az átvétel után több nagy rendezvényünk volt. Elsőként a több külföldi közreműködőt is felvonultató hagyományos búcsúi program szervezése és lebonyolítása vette igénybe a vezetést és a tagságot. Köszönet azoknak, akik az erdélyi csoportot vendégül látták. A búcsúi rendezvény után a balatoni tábor következett. Táncosaink több alkalommal léptek közönség elé, közös műsort adva a velünk együtt táborozó erdélyi tánccsoporttal. Ősszel az Országos Színjátszó fesztivál állított minket nagy feladat elé, hiszen új darabbal mutatkoztunk be, ami most nehezebben, több munkával készült el, mint az előző években. Decemberben a Mindenki Karácsonya és a Szilveszteri bál volt a nagy rendezvényünk. Rendezvényeink jól sikerültek, ezt bizonyítják a résztvevők véleményei. Ugyancsak jól sikerült az augusztusi erdélyi kirándulás és fellépés.

***3. Pályázatok***

A 2013-as év rendkívül sikeresnek mondható, hiszen 3 pályázatot adtunk be az MVH-hoz, és mindegyik nyert. Pályázataink összértéke közel 37 000 000Ft

**a) tető pályázat**

 Az Önkormányzat és Dr. Kiss László jegyző hathatós támogatásával    és segítségével  valósulhatott meg a Művelődési ház A - tetővel való ellátása, melyre 19 456 688 Ft-ot kaptunk. A tetőfelújítás során kis tetős előteret is kapott az intézmény, kialakításra került egy feljáró mozgáskorlátozottak számára, valamint egy nagyobb terület térkövet is kapott. Az önrészt a gyöngyösi Mátra Takarékszövetkezet kölcsönével tudtuk biztosítani, hiszen ezek a pályázatok mind utófinanszírozottak. A pályázat elszámolása megtörtént.

**b) Technikai eszközök fejlesztése**

Technikai eszközeink bővítésére, felújítására 2 496 614 Ft-ot

nyertünk ugyancsak az MVH-tól. Mivel ez is utófinanszírozott, a  technikai eszközökre viszont már nagy szüksége van a színjátszó

csoportnak, tagi kölcsönt nyújtott egyesületünknek Szekeres János.

Így már az összes technika a rendelkezésünkre áll. A pályázat elszámolása folyamatban van.

**c) közösségi tér (belső felújítás)**

A belső felújításra szintén az MVH-tól nyertünk 14 980 748 Ft-ot. Ebből az összegből felújításra kerül a nagyteremben a parketta, a mosdók, konyha kerül kialakításra, és sor kerül ajtó cserére is. Úgy gondolom, hogy ezek a felújítási munkák sokkal méltóbbá teszik intézményünket országos rendezvény (ek) bonyolítására.

***4. Kulturális tevékenység***

**a) programok**

Az intézmény kiemelt programjai az elmúlt évben rendre megtörténtek akkor is amikor még önkormányzati intézmény volt, és azután is, hogy az egyesület kezelésébe került. Ezekről a nagy programokról már szó esett, így nem ismétlem meg.

Az intézmény rendszeres programjai:

hétfőn:           kettlebel

kedden:         asztalitenisz

szerdán:        kettlebel

csütörtökön:  zumba

pénteken:      Meridián Mozgás Stúdió próba

                      gyermek néptánc próba

                      Zéta Néptánccsoport próba

                      Veritas Színpad próba

szombaton:    Zéta Hastánccsoport próba

**b) Művészeti csoportok**

     b/1.) Veritas Színpad

Zenés összeállítással tájolt a csapat az év folyamán. Ellátogattak Nagyfügedre, Visznekre, Karácsondra, Detkre, Tiszanánára, az erdélyi Bálványosváraljára. A novemberi Országos Színjátszó Fesztiválra készült el a Mágnás Miska, melyet a Mindenki Karácsonyán is láthattak az érdeklődők

**2.) Néptánc csoport**

A Néptánccsoport helyben 8 alkalommal lépett közönség elé. Ezenkívül bemutatkoztak Gyöngyösön, Zagyvaszántón**, a**Tarnamente Egyesület Országos rendezvényén,két alkalommal Tarnamérán, Viszneken, Gyöngyösorosziban, a balatonalmádi Pálinka Fesztiválon két nap és az almádi campingban.

**3.) Hastánc csoport**

Helyben 7 fellépése volt a táncos lányoknak. Ők is két alkalommal léptel fel Balatonalmádiban a Pálinka Fesztiválon, és ők is bemutatkoztak a camping közönségének.

***5.Gazdasági tevékenység***

**a) Az egyesület bevételi forrásai**

Egyesületünk fő támogatója az Önkormányzat, akik megkötött szerződésünk szerint biztosítják az intézmény rezsi és bérköltségét. Bevételt hoznak számunkra a terem bérleti díjak, az szja 1%, a tagdíjak, a nyertes pályázatok, a rendezvények, és a befizetett egyéni hozzájárulások. Szükségessé vált, hogy új számlát nyissunk a helyi Takarékszövetkezetben, amin elkülönítve tudjuk kezelni a közcélú foglalkoztatottak bérét.

Ugyancsak újabb számlát kellet nyitnunk az ősz folyamán a gyöngyös Mátra Takarékszövetkezetnél, mivel csak ők vállalták számunkra a 20 000 000Ft-os hitelt, melynek hitelfedezetére a jegyző úr és társai tették fel saját vállalkozásukat, amit ezúton is megköszönünk.

**b.) Az egyesület könyvelése**

A jászárokszállási Akta Trade KFt végzi a kettős könyvelést,   készíti el az adóhivatalnak a szükséges jelentéseket, valamint a számviteli beszámolót. A házi pénztárról havi pénztárjelentést készítünk, és azt minden hónap 3-ig eljuttatjuk a könyveléshez.

**c) szja 1% összege** a 2013-as évben 146 548 Ft volt**.**

***III. 2014 évi tervek***

**1. Programok.**

**a.)Az intézmény rendszeres programjai:**

hétfőn:           kettlebel

kedden:         asztalitenisz

szerdán:        kettlebel

csütörtökön:  zumba

pénteken:      Meridián Mozgás Stúdió próba

                      gyermek néptánc próba

                      Zéta Néptánccsoport próba

                      Veritas Színpad próba

szombaton:    Zéta Hastánccsoport próba

**b.) Egyéb programok:**

|  |  |  |
| --- | --- | --- |
| **Rendezvény megnevezése** | **Időpontja** | **Helyszín** |
| Szirmai Albert: Mágnás Miska | 2014. február 1. | Visznek IKSZT |
| Farsangi Karnevál | 2014. február 22. | Adács Művelődési Ház |
| Általános Iskola Farsangi Bál | február 28-március 1. | Műv. ház |
| Szirmai Albert: Mágnás Miska | 2014. március 8. | Gyöngyösoroszi  IKSZT |
| Kispályás Labdarúgó Kupa | 2014.03.15. | Sportcentrum |
| Szirmai Albert: Mágnás Miska | 2014. március 22. | Karácsond  Művelődési Ház |
| Szirmai Albert: Mágnás Miska | 2014. április 5. | Jászdózsa  Művelődési Ház |
| Májusköszöntő Tánc Gála | 2014. május 1.  19 óra | Adács Művelődési Ház |
| Magyar Történelmi Tájegységek Tánccsoportjainak Fesztiválja-Adácsi Búcsú | 2014. július 25-27. | Adács  Művelődési Ház |
| Balatoni Táborozás | 2014. július 30-augusztus 8. | Balatonalmádi Jacht Camping |
| Szirmai Albert: Mágnás Miska  40 éves a ZÉTA és a VERITAS | 2014. október 18. | Jászfényszaru  Adács |
| XVIII. Országos Falusi Színjátszó Találkozó –Kárpát-medencei Színjátszó Találkozó | 2014. november 21-23. | Adács  Művelődési Ház |
| Mindenki Karácsonya | 2014. december 20. 18 óra | Adács Művelődési Ház |
| Szilveszteri Bál | 2014.dec. 31 | Adács Művelődési Ház |

**2. Elnökségi ülések időpontjai**

   január   27 1830a művelődési ház klubtermében

   április   11 1830a művelődési ház klubtermében

   július    11 1830a művelődési ház klubtermében

  október 12 1830a művelődési ház klubtermében

Adács, 2014. január 29.

                                                            Szekeres János Imréné

                                                              az Egyesület elnöke